หอการค้าไทยคาดเงินสะพัดช่วงเปิดเทอมกว่า 5.49 หมื่นล้านบาท ขยายตัวสูงสุดในรอบ 6 ปี
นายธนวรรธน์ พลวิชัย ผู้อำนวยการศูนย์เศรษฐกิจและธุรกิจ มหาวิทยาลัยหอการค้าไทย เปิดเผยว่า หอการค้าไทยได้ประเมินผลกระทบของผู้ปกครองในช่วงเปิดเทอม จากกลุ่มตัวอย่างจากจำนวน 1,200 ตัวอย่างทั่วประเทศพบว่า การใช้จ่ายของผู้ปกครองในระดับต่ำกว่าปริญญาตรีและนักศึกษาเข้าปี 1 ในระดับมหาวิทยาลัยร้อยละ 46.8 ระบุว่า มีค่าใช้จ่ายในช่วงเปิดเทอมปีนี้เพิ่มขึ้นเมื่อเทียบกับปีที่ผ่านมา โดยมีค่าใช้จ่ายเฉลี่ย 18,200 บาท เนื่องจากมีการซื้อชุดนักเรียนและอุปกรณ์การเรียนจำนวนมากขึ้น ราคาสินค้าแพงขึ้น รวมทั้งค่าเทอม ขณะที่รายได้ที่ได้รับน้อยลง         ทั้งนี้คาดว่ามูลค่าการใช้จ่ายในช่วงเปิดเทอมปีนี้อยู่ที่ 54,900 ล้านบาท ขยายตัวร้อยละ 5.2 เมื่อเทียบกับปีก่อน และถือว่าขยายตัวสูงสุดในรอบ 6 ปี        นอกจากนี้ยังพบว่าค่าใช้จ่ายในการเรียนพิเศษเพิ่มขึ้น เนื่องจากผู้ปกครองเห็นว่าการเรียนในโรงเรียนไม่เพียงพอ ต้องมีการเรียนพิเศษเพิ่มเติมเพื่อแข่งขันเรียนต่อ ส่วนค่าแป๊ะเจี้ยะพบว่ายังมีการจ่ายและเพิ่มขึ้นจาก 2 ปีที่ผ่านมา โดยพบว่ามีการจ่ายประมาณ 10,300 บาท ในส่วนของสิ่งที่ต้องการให้รัฐบาลช่วยเหลือ คือมอบทุนการศึกษากับครอบครัวที่มีฐานะยากจน และทุนเรียนดีให้กับเด็กที่ขาดแคลนทุนทรัพย์ กระจายครู อาจารย์ที่มีทักษะให้ครอบคลุมทั่วประเทศ และปรับหลักสูตรให้ทันสมัย ส่วนวิชาที่อยากให้มีการปรับปรุง 3 อันดับแรกคือ วิทยาศาสตร์และเทคโนโลยี ภาษาอังกฤษ และคณิตศาสตร์ อย่างไรก็ตามทัศนะต่อระบบการศึกษาไทยในปัจจุบันเมื่อเทียบกับ 10 ปีที่ผ่านมา พบว่าดีขึ้นร้อยละ 62.6 เนื่องจากการปฏิรูปด้านการศึกษาของรัฐบาลดำเนินงานได้อย่างมีประสิทธิภาพเพิ่มขึ้นอย่างต่อเนื่อง